Etelä-Karjalan hyvinvointialueella lyhyin tekonivelleikkausjono

Yhteistyössä Suomen Nivelyhdistys ry:n kanssa julkaistu tiedote:

Etelä-Karjalan hyvinvointialue otti tavoitteeksi, että potilas pääsee tekonivelleikkaukseen hoitotakuurajan puitteissa. Tällä hetkellä potilas pääsee hoitoon oikea-aikaisesti ja turvallisesti, eikä jonossa ole yhtään hoitotakuurajan ylittänyttä potilasta. Suomen Nivelyhdistys onnittelee hyvinvointialuetta.

Etelä-Karjalan hyvinvointialue (Ekhva) on onnistunut lyhentämään tekonivelleikkausjonon pituutta niin, että leikkausjonossa hoitotakuun ylittäviä leikkausta odottavia potilaita ei ole lainkaan. Suomen Nivelyhdistys onnittelee hyvinvointialuetta, ja toivoo, että muillakin hyvinvointialueilla tavoiteltaisiin yhtä sujuvaa hoitoon pääsyä.

– Tekonivelleikkausjonojen purku on tärkeää esimerkiksi siksi, että työikäisille tehdyt leikkaukset säästäisivät ihmisiä ja organisaatioita sairauspoissaoloilta ja ennenaikaisilla eläköitymisiltä. Nivelrikosta aiheutuu yhteiskunnalle vuosittain 1,8 miljardin euron kustannukset, Suomen Nivelyhdistyksen hallituksen puheenjohtaja Mikko Sinisalo sanoo.

Polven ja lonkan nivelrikon vuoksi tehdään Suomessa vuosittain noin 26 000 ensitekonivelleikkausta, joista 7 000 työikäisille. Tulevaisuudessa tekonivelleikkauksia joudutaan tekemään yhä useammalle. Viime vuoden elokuussa yli 13 000 potilasta odotti polven tai lonkan tekonivelleikkaukseen. Heistä noin joka kolmas oli odottanut leikkausta yli kuusi kuukautta, mikä ylittää hoitotakuurajan.

Näin Ekhva sen teki

Etelä-Karjalan hyvinvointialueen operatiivisen toiminnan ylilääkäri Antti Huotarinen ja ylihoitaja Susanna Niinimäki ovat ilahtuneita Suomen Nivelyhdistyksen antamasta huomiosta ja positiivisesta palautteesta.

– Olemme tehneet pitkäjänteistä työtä hoitoketjun sujuvoittamiseksi. Leikkausjonojen purkaminen on vaatinut tiivistä yhteistyötä ortopedien, anestesialääkäreiden, hoitajien ja hallinnon välillä, ylilääkäri Antti Huotarinen kertoo.

– Meillä on ollut selkeä tavoite: potilas pääsee hoitoon oikea-aikaisesti ja turvallisesti. Olemme kehittäneet leikkaustoiminnan suunnittelua ja varmistaneet, että resurssit kohdistuvat tehokkaasti. Lisäksi sitoutuneen ja todella ammattitaitoisen henkilökunnan rooli toiminnan kehittämisessä on ollut merkittävä, ylihoitaja Susanna Niinimäki jatkaa.

Tämä huomionosoitus annettiin Suomen Nivelyhdistyksen 25-vuotisseminaarissa perjantaina 3. lokakuuta 2025.

https://youtu.be/qh2T9lQr5L8?t=5153

Lisätietoa jonotilanteesta

THL: Hyvinvointialueiden vertailu jonoryhmittäin - Hoitoa odottavat ja odotusajat jonoryhmittäin - THL kuutio- ja tiivistekäyttöliittymä

Lisätietoja

Suomen Nivelyhdistys: puheenjohtaja Mikko Sinisalo, haastattelupyynnöt viestinnän kautta: arja.karasvirta@nivel.fi, puh. 050 5252 144

Etelä-Karjalan hyvinvointialue: operatiivisen vastuuyksikön ylilääkäri Antti Huotarinen, antti.huotarinen@ekhva.fi

Etelä-Karjalan hyvinvointialue: operatiivisen vastuuyksikön ylihoitaja Susanna Niinimäki, susanna.niinimaki@ekhva.fi

****

Muutokset

6.10.2025 klo 10.30: Lisätty tiedotteelle Suomen Nivelyhdistyksen 25-vuotisseminaarin Youtube-upotus.

Artikkeli Etelä-Karjalan hyvinvointialueella lyhyin tekonivelleikkausjono julkaistiin ensimmäisen kerran DEV Etelä-Karjalan hyvinvointialue.