Tekonivelleikkaukset Etelä-Karjalassa huippuluokkaa: lyhyet leikkausjonot ja laadukkaat leikkaustulokset

Etelä-Karjalan hyvinvointialueen tekonivelleikkausten hoitoketjun sujuvuuteen ja erityisesti laatuun on panostettu viime vuosina, ja tulokset ovat merkittäviä. Leikkaukseen pääsee nopeasti, leikatut potilaat ovat tyytyväisiä ja leikkauksen jälkeiset matalat infektiolukemat ovat kansallisesti vertailtuna huippuluokkaa.

Terveyden ja hyvinvoinnin laitoksen (THL) mittausten mukaan Etelä-Karjalassa on polven ja lonkan tekonivelleikkauksiin Suomen lyhimmät jonot.

– Leikkausjonot ovat todellakin olleet Suomen lyhyimmät jo muutaman vuoden ajan, vahvistaa sairaalan johtaja Antti Sotka.

Etelä-Karjalan keskussairaalan tekonivelten leikkausjonossa on tällä hetkellä noin 100 potilasta. Leikkauksia tehdään noin 50 kuukaudessa. Leikkaustarpeen arviointiin odottaa noin 300 potilasta.

– Tekonivelkirurgien leikkauspanosta on ohjattu leikkausjonojen hallintaan, ja tällä 600 potilaan vuosittaisella leikkaustahdilla jono lyhenee huomattavaa vauhtia, toteaa Antti Sotka. – Nyt resurssia on kohdennettu myös poliklinikkajonon lyhentämiseen.  – On ilman muuta potilaan etu päästä nopeasti laadukkaaseen leikkaukseen omassa maakunnassa. Matka- ja yöpymiskustannukset jäävät pieniksi, kun sairaala sijaitsee maksimissaan 150 kilometrin säteellä kodista. Ja siirtyminen omaan kotiin toipumaan käy mutkattomasti.

Anestesia- ja leikkausosastolta projektipäällikkö Susanna Niinimäki korostaa leikkausten hyvää laatua ja kliinisten mittareiden antamaa valtakunnallista vertailutietoa.  – Valmistaudumme potilaan kanssa huolellisesti leikkaukseen. Potilas huolehtii itse ennakolta leikkausvalmiudestaan perusterveytensä puolesta, ja me puolestaan sairaalassa käymme potilaan kokonaisuuden tarkasti läpi. – Kansallinen laaturekisteri mittaa leikkauksiin yhdistettäviä infektiolukuja, ja nekin ovat meillä erinomaiset. Vuosittain tekonivelleikkauksissa on vain yksittäisiä infektioita. – Kliiniset mittarit näyttävät, että meillä leikatut tekonivelet myös pysyvät hyvin paikallaan, ja instabiliteettiongelmia ilmaantuu hyvin harvoin, vahvistaa Susanna Niinimäki.

Etelä-Karjalassa leikatut tekonivelpotilaat antavat hyvän arvosanan Etelä-Karjalan keskussairaalan hoidolle. Potilaiden kokemusta on seurattu vuosien ajan sekä määräaikaiskyselyiden että jälkitarkastuksen yhteydessä, ja kokonaisarvosana on reilusti yli yhdeksän.

Susanna Niinimäki kertoo:  –Tänä keväänä kehitämme hoitoa edelleen ja aloitamme leikkausjonossa olevien potilaiden infotilaisuudet, jossa potilas pääsee kuulemaan ja kysymään tarkemmin hoitoprosessista. Lisäksi käynnistimme jo nyt maaliskuussa Heräämöstä kotiin –toimintatavan, joka kehittyneempien hoitomenetelmien myötä mahdollistaa potilaan nopean kotiutumisen leikkauksesta. Tulokset tästä ovat erittäin hyviä.

– Hyvänä tukena on myös huhtikuussa käyttöönotettava Oma Ekhva -sovellus, jonka avulla voimme pitää yhteyttä asiakkaaseen jo hoitoketjun alusta alkaen, jatkaa Susanna Niinimäki.

Linkit:

THL:n raportti, hyvinvointialueiden vertailu jonoryhmittäin, polven tai lonkan tekonivelleikkaus, 31.12.2024, hoitoa odottaneet yhteensä:  Hyvinvointialueiden vertailu jonoryhmittäin - Hoitoa odottavat ja odotusajat jonoryhmittäin - THL kuutio- ja tiivistekäyttöliittymä

Lisätietoja:

Susanna Niinimäki, projektipäällikkö, anestesia- ja leikkausosastot, Leiko, Kipupoliklinikka, Etelä-Karjalan keskussairaala, susanna.niinimaki@ekhva.fi

Antti Sotka, sairaalan johtaja, Etelä-Karjalan keskussairaala, antti.sotka@ekhva.fi

Artikkeli Tekonivelleikkaukset Etelä-Karjalassa huippuluokkaa: lyhyet leikkausjonot ja laadukkaat leikkaustulokset  julkaistiin ensimmäisen kerran DEV Etelä-Karjalan hyvinvointialue.